22. schôdza NR SR - 11.deň - A. dopoludnia
Dátum: 2024-11-07
Poslanec: Matovič, Igor (SLOVENSKO)
Druh vystúpenia: Vystúpenie v rozprave

30. Takže kolegovia, kolegyne, nejako vás tu je husto, v úvodzovkách. Toto je krásny návrh zákona, ja to nazývam také pre samého seba taký lakmusový papierik. Hlasovanie o tomto návrhu zákona ukáže, že kto sa tu na konzervatívca hrá a kto ním v skutočnosti je. Kto, komu naozaj záleží na ochrane rodiny a kto to len používa ako také rétorické cvičenie a vtedy, keď potrebuje získavať nejakých voličov. Tie drísty, čo tu saskári rozprávajú o tom, jako obmedziť otvorené obchody počas nedele, nám zníži HDP a takto nikdy ten západ nedobehneme, to je presne krásny dôkaz toho, že oni na ľudí a zamestnancov pozerajú len ako na čísla a pre nich rodinný život v skutočnosti je len taký zhluk nejakých náhodných ľudí, ktorí sa vyskytli na ulici a teraz momentálne si to užívajú. Nie, rodina je hodnota, ktorú by sme chrániť mali a mohli by sme skoncovať po 35 rokoch od revolúcie s tým bohapustým pôžitkárstvom, kde si myslíme, že otvorené obchody nonstop, to je výdobytok, že to je prejav blahobytu alebo vyššej životnej úrovne. Ja som veľmi rád, že už aj to Tesco pochopilo, že mať otvorené obchody nonstop sedem dní v týždni, nie je úplne to, po čom možno väčšina spoločnosti túži. A priznajme si, že aj keď sme si počas COVID-u odskúšali, že čo to znamená mať zatvorené obchody v nedeľu, že bez najmenších problémov sme si na to zvykli a akosi nám to nechýbalo. Chýbalo nám to len predtým, keď sa o tom hovorilo, že také niečo sa ide spraviť, ale keď sa to spravilo, už aj ten Sulík s tými teplými rožkami sa musel zariadiť a musel si ich kúpiť či už tú sobotu večer, alebo si ich upiekol v svojej pizza piecke, alebo sa jednoducho v nedeľu vystavil nejakej diéte a bol bez rožkov. Návrh zákona, ktorý predkladá Richard Vašečka, myslím, že aj s Ankou Záborskou, sú obidvaja pod neho podpísaní a ktorý predkladá nie teraz ako jeden taký nejaký výstrel, ale predkladá ho opakovane, a to považujem zároveň za dôkaz toho, že to myslia vážne, nikomu normálnemu neublíži. A tým, ktorí hovoria, tým, poviem, toť ultraliberálom z SaS, ak im tak strašne vadí, že si niekto nebude môcť zarobiť v nedeľu na brigáde, a teda veľmi mu teda na tom záleží, aby, alebo teda im vraj veľmi záleží, aby tie niektoré predavačky, ktoré v nedeľu pracovať chcú, si mohli zarobiť, môžme bez problémov spoločne krásne elegantne vyriešiť. Dajme do Zákonníka práce príplatok za prácu v sobotu 100 %. Zvýšme príplatok za prácu v sobotu a zavrime obchody v nedeľu a bude aj vlk sýty, aj ovca celá, aj tí, ktorí chcú, teda ktorí by boli takto stratoví, tak budú mať viac, a zároveň konečne v tú nedeľu si rodiny budú môcť vydýchnuť a budú môcť byť spolu. Považujem tento, takto, viem, uvedomujem si, že tu je veľká brázda v tejto sále aj po návrhu, ktorý ste predkladali alebo teda končil teraz pred chvíľkou o Kiskovi a keď ho tu dupľom predstavuje Gašpar, obvinený, obžalovaný človek, viem, že tá brázda je tu veľká. A bol by som veľmi rád, aby pri tomto návrhu zákona sa naozaj oddelili tí, ktorí to cítia konzervatívne, prorodinne, od tých, ktorí rodinu nepovažujú za hodnotu. A bol by som veľmi rád, aby tento návrh zákona tú väčšinu pri hlasovaní získal, aby ste ho posunuli do druhého čítania a myslím si, že bolo by to veľké zadosťučinenie práve po tých 35 rokoch takého, takej snahy voľnomyšlian... neviem to povedať, myšlienkového rozvoja Slovenska, rozvoja dávam v úvodzovkách. Lebo naozaj, keď sa tak vrátime späť, po tej revolúcii sme mnohí, a saskári sa v tom zasekli, považovali za doslova že hodnotu mať otvorené nonstop, mať možnosť ísť do obchodu nonstop. Ale v skutočnosti je úchylné chcieť od ľudí, ktorí majú tiež svoje rodiny, aby len kvôli tomu, že my si nevieme upratať naše nákupné správanie sa do tých šiestich dní, kvôli tomu sedeli ten siedmy deň v obchode alebo čakali teda na zákazníkov, ktorí teda chcú ukázať, že tá ich sloboda je prioritná. Hovorí sa, a to práve nechápem aj v podstate v prípade aj otázky interrupcií, ale aj v otázke nedele zo strany liberálov, že liberáli sa hrdia, že v podstate aj tak definujú, že sloboda je alebo sloboda jednotlivca končí tam, kde začína sloboda druhého, ale pri takýchto otázkach akosi zabúdajú na tú slobodu druhého a pozerajú len na slobodu svoju vlastnú. Inak to v normálnom jazyku môžme nazvať bohapusté sebectvo a ja považujem za bohapusté sebectvo každého jedného z nás v tejto sále, na zdravíčko, (reakcia na kýchnutie v sále), keď niekto tvrdí, že v nedeľu musia byť otvorené obchody, lebo niektorí ľudia jednoducho v nedeľu majú tú potrebu nakupovať. A naozaj krásne to vyjadril svojho času Sulík, že on to považuje za svoje ľudské právo, aby on v nedeľu mohol si ísť kúpiť teplé rožky. Nie, my musíme pozerať v takýchto situáciách na ľudské právo tých predavačiek a predavačov a tých ľudí, ktorí tam okolo toho obchodu, ktorých možno ani v obchode nevidíme, ktorí tam pracujú, zásobujú, dovážajú možno tovar aj práve v tú nedeľu, že aj oni majú rodiny. Aj oni si zaslúžia mať deň voľna a oni si zaslúžia najmä tráviť ten čas s rodinou. Liberáli z SaS, samozrejme, ako pri mnohých konzervatívnych témach si nájdu takú barličku, takú skratku, aby sa snažili očierniť akýkoľvek konzervatívny návrh. Tak tu Cigániková permanentne očierňovala tri a pol roka Anku Záborskú, keď predkladala návrh, ktorý mal pomôcť tehotným matkám, ale vyrobila z nej pomaly diabla, čerticu niekde zo stredoveku, ktorá chce zakazovať interrupcie, hoci vôbec o tom ten návrh zákona nebol. A takisto z tohto návrhu zákona sa snažia títo ľudia, ktorí, hovorím, podľa mňa pozerajú na ľudí jak na čísla a videl som to počas covidu, kedy práve ich predseda povedal, že však ale priznajme si, a je to na nahrávke z úradu vlády, tak ja by som bol veľmi rád, aby pre pamäť tohto národa niekedy tie nahrávky komplet aj boli zverejnené či už zvukovo, alebo prepisom, tak povedal, že a však priznajme si, keď počas covidu umrú nejakí dôchodci, no tak aspoň štát ušetrí, lebo bude dávať menej na dôchodky. Takýto cynizmus, takýto bezcharakter alebo takýto bezcit a sebectvo, kde už pomaly začíname sa dostávať tam, kde sa dostal Hitler pred 80 rokmi, kde ľudí, ktorí nie sú produktívni, považujeme za takých tých menejcenných alebo druhotriednych a kde aj v tomto prípade tie predavačky považujeme za ľudí, ktorí nemajú nárok na ten rodinný život, lebo nárok mňa ako zákazníka, ako Sulíka a Cigánikovej alebo Szalaya, ktorý to tu blúznil, je omnoho viac, ako nárok tých, tých žien a otcov na rodinný život, je niečo, čo naozaj hraničí s tou selekciou ľudí na ľudí, ktorí majú viac práv a ľudí, ktorí majú menej práv. A v tomto prípade je to zároveň cynické v tom, že tí, ktorí majú viac práv, to sú tí bohatší, ktorí nakupovať teda v tú nedeľu chcú a tí chudobní, ktorí sú odkázaní na tú prácu, aj kde im majiteľ firmy povie, že musíš v tú nedeľu chodiť do roboty, lebo inak ťa vyhodím, tak tí tých práv majú menej. A práve preto a tak symbolicky 35 rokov po revolúcii by sme si trochu mohli vstúpiť do svedomia, zahlasovať za to, že nám na rodinách záleží, zahlasovať za to, že náš konzervativizmus alebo snaha vyznávať konzervatívne hodnoty nie je len deklaratórna, fiktívna a falošná, ale že naozaj to tak cítime. Áno, môžme takto ukázať, keď to poviem ich jazykom, vztýčený prostredník ľuďom, ktorí ľuďmi v obchodoch pohŕdajú, myslím teda liberálov z prvých dvoch lavíc a ktorí dlhodobo proti tomuto zákonu bojujú. Ale nedopovedal som myšlienku, že aj v tomto prípade si Cigániková vymyslela skratku a v minulosti, keď Richard Vašečka tento návrh s Ankou predkladali, tak vždy tu len hovorila o tom, že im ide o to, aby ľudia mohli chodiť v nedeľu do kostola. Primitívna žena s primitívnym argumentom a hlavne zavádzajúcim, ktorý absolútne nehovorí nič o tom, o čo v skutočnosti tým ľuďom, ktorí tento návrh zákona predkladajú, ide. Ide, veľmi zjednodušene, mám pár sekúnd do konca, veľmi zjednodušene ide o to, aby sme zadosťučinili rodine ako základnej bunke spoločnosti, čo už hovorili aj komunisti, o čom mnohí politici aj od revolúcie veľmi často rozprávajú, aby sme zadosťučinili spravodlivosti a ešte raz hovorím, ak nechceme ublížiť tým ľuďom, ktorí v tých obchodoch robia počas nedele, že by teda prišli o nejaký plat, zvýšme príplatky v sobotu a aj ovca bude celá, aj vlk sýty. Ďakujem.